C 47/94
HR
Službeni list Europske unije
7.2.2023.
srijeda, 6. srpnja 2022.
23. potiče vlasti da pojačaju suradnju i razmjenu podataka o nestalim osobama i da pruže pravnu zaštitu i zajamče neponovljivost obiteljima civilnih žrtava rata te siguran i održiv povratak izbjeglica i interno raseljenih osoba, potpuno poštovanje njihovih prava i vraćanje njihove imovine, ili naknadu štete za imovinu koja se ne može vratiti, i na nacionalnoj i regionalnoj razini;
24. pozdravlja napore lokalnih i međunarodnih organizacija, uključujući Međunarodno povjerenstvo za nestale osobe, da se rasvijetli sudbina više od 30 000 osoba nestalih tijekom sukoba 90-ih godina 20. stoljeća na teritoriju bivše Jugoslavije i više od 8 000 žrtava genocida u Srebrenici; podsjeća da se 7 200 osoba još uvijek vodi kao nestale osobe;
25. pozdravlja i podržava izmjene kaznenog zakona BiH koji je donio visoki predstavnik, a kojim se zabranjuje veličanje ratnih zločinaca i nijekanje genocida, zločina protiv čovječnosti i ratnih zločina, nakon što lokalni akteri nisu usvojili prijedlog izmjena; izražava žaljenje zbog svakog pokušaja neprovedbe te odluke i te pokušaje odbacuje; snažno osuđuje sve oblike povijesnog revizionizma, nijekanja ili umanjivanja važnosti ratnih zločina ili njihova veličanja, uključujući nepostupanje u skladu s odlukama međunarodnih i nacionalnih sudova; traži brzu provedbu tih izmjena te učinkovite istrage i kazneni progon nijekanja genocida;
26. ponavlja da su nijekanje genocida, slavljenje ratnih zločina i ratnih zločinaca te ugrožavanje regionalne stabilnosti i pomirenja u suprotnosti s europskim vrijednostima i težnjama; u tom kontekstu oštro osuđuje provokacije tijekom takozvanog „dana Republike Srpske” 9. siječnja 2022. koji je održan u suprotnosti s Ustavom BiH; također osuđuje oskvrnuće partizanskog memorijalnog groblja u Mostaru i poziva vlasti da to temeljito istraže i privedu počinitelje pravdi;
Proces reformi
27. potiče političke aktere u BiH da ostvare napredak u provedbi pravosudnih, izbornih, administrativnih i gospodarskih reformi potrebnih da bi se ta zemlja približila EU-u i da u taj proces uključe civilno društvo; osuđuje sve pokušaje odugovlačenja provedbe tih reformi, čime se usporava pridržavanje BiH kriterija za pristupanje EU-u i ugrožava pristup financiranju EU-a u okviru programa IPA III, koji se mora temeljiti na strogoj uvjetovanosti i ovisi o suradnji različitih tijela vlasti;
28. naglašava da se financiranje u okviru instrumenta IPA III mora prilagoditi ili čak obustaviti u slučaju znatnog nazadovanja ili trajnog nedostatka napretka u području vladavine prava i temeljnih prava, što se odnosi i na borbu protiv korupcije i organiziranog kriminala te na slobodu medija, te poziva Komisiju da izradi smjernice o primjeni tog instrumenta u skladu s preporukama iz tematskog izvješća Europskog revizorskog suda 1/2022; u tom kontekstu poziva EU i zemlje zapadnog Balkana da uspostave okvir za učinkovitu suradnju s Uredom europskog javnog tužitelja;
29. pozdravlja nedavnu obustavu projekata Koridora Vc u vrijednosti od 600 milijuna EUR u Republici Srpskoj i podsjeća da će se ta sredstva dodijeliti tek nakon što se predstavnici Republike Srpske u potpunosti vrate u državne institucije; poziva na temeljito preispitivanje i nadzor svih projekata i pomoći koji se sredstvima EU-a financiraju u Republici Srpskoj, što uključuje i makrofinancijsku pomoć, u cilju zamrzavanja izravnog i neizravnog financiranja od kojeg korist imaju vlasti tog entiteta; primjećuje da je njemačka vlada odlučila suspendirati četiri infrastrukturna projekta u Republici Srpskoj u vrijednosti od 105 milijuna EUR;
30.
duboko žali zbog štete i gubitka života prouzročenih snažnim potresom koji je 22. travnja 2022. pogodio Stolac;
31.
podsjeća na važnost poštovanja demokratskog načela redovitog održavanja izbora; ističe da je važno da se 2022.
po planu održe pošteni, otvoreni, transparentni i uključivi izbori te potiče sve političke aktere da se suzdrže od pozivanja na blokadu izbora i da građanima omoguće da izraze svoj demokratski izbor; poziva na parlamentarno odobrenje zakonodavstva o integritetu izbora; podsjeća i žali zbog činjenice da zbog stalnog kašnjenja u donošenju državnog proračuna sredstva za provedbu izbora nisu bila osigurana na vrijeme; ističe da je održavanje vjerodostojnih izbora i provedba rezultata ključno obilježje demokracije koja dobro funkcionira, kao i preduvjet za bilo koju zemlju koja se želi pridružiti EU-u; pozdravlja odluku Ureda visokog predstavnika od 7. lipnja 2022. da u potpunosti iskoristi svoj mandat kako bi se osigurala temeljna politička prava građana Bosne i Hercegovine na slobodne i poštene izbore donošenjem potrebnog proračuna, s obzirom na to da ga nacionalna tijela nisu donijela;